Κανονισμός (ΕΚ) αριθ. 2702/2000 της Επιτροπής

της 11ης Δεκεμβρίου 2000

για τη μετάθεση στο έτος 2000 της ημερομηνίας απόφασης των εθνικών αρχών για ορισμένα επιχειρησιακά προγράμματα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 46,

Εκτιμώντας τα ακόλουθα:

(1) Ο κανονισμός (ΕΚ) αριθ. 411/97 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1923/1999(4), θεσπίζει τις λεπτομέρειες εφαρμογής όσον αφορά τα επιχειρησιακά προγράμματα, τα επιχειρησιακά ταμεία και την κοινοτική χρηματοδοτική συνδρομή.

(2) Τα άρθρα 5, 6 και 7 του κανονισμού (ΕΚ) αριθ. 411/97 καθορίζουν την 15η Δεκεμβρίου ως προθεσμία κατά την οποία τα κράτη μέλη πρέπει να εγκρίνουν τα επιχειρησιακά προγράμματα των οργανώσεων παραγωγών και να κοινοποιήσουν στις οργανώσεις παραγωγών το ποσό του επιχειρησιακού ταμείου.

(3) Το ανώτατο όριο του ποσού της κοινοτικής χρηματοδοτικής συνδρομής που χορηγείται σε οποιαδήποτε μεμονωμένη οργάνωση παραγωγών, όπως ορίζεται στο άρθρο 15 παράγραφος 5 του κανονισμού (ΕΚ) αριθ. 2200/96, έχει τροποποιθεί από τον κανονισμό (ΕΚ) αριθ. 2699/2000 του Συμβουλίου(5). Οι οργανώσεις παραγωγών δεν μπόρεσαν να λάβουν υπόψη το εν λόγω ανώτατο όριο, όταν υπέβαλαν τα επιχειρησιακά προγράμματα προς υλοποίηση το 2001.

(4) Ο κανονισμός (ΕΚ) αριθ. 1257/1999 παρέχει πλαίσιο για, την επεξεργασία και την εφαρμογή των σχεδίων αγροτικής ανάπτυξης. Σύμφωνα με το άρθρο 37 παράγραφος 3 του κανονισμού (ΕΚ) αριθ. 1257/1999, πρέπει να εξασφαλίζεται συνέπεια μεταξύ των εν λόγω μέτρων και των μέτρων των κοινών οργανώσεων αγοράς. Σημειώθηκαν ορισμένες καθυστερήσεις όσον αφορά τις προθεσμίες για την υποβολή και την έγκριση σχεδίων αγροτικής ανάπτυξης που ορίζονται στο άρθρο 44 παράγραφος 2.

(5) Η έγκριση των επιχειρησιακών προγραμμάτων προς υλοποίηση το 2001 μπορεί να πραγματοποιηθεί ικανοποιητικά μόνο αν ληφθεί υπόψη το ανώτατο όριο της χρηματοδοτικής συνδρομής για τα επιχειρησιακά ταμεία, καθώς και το περιεχόμενο των σχεδίων αγροτικής ανάπτυξης. Προκειμένου να καταστεί δυνατό στα κράτη μέλη να εγκρίνουν τα εν λόγω επιχειρησιακά προγράμματα, επιτρέπεται η μετάθεση η προθεσμία της 15ης Δεκεμβρίου που ορίζεται στο άρθρο 5 παράγραφοι 1 και 4, στο άρθρο 6 παράγραφος 2 και στο άρθρο 7 παράγραφος 2 του κανονισμού (ΕΚ) αριθ. 411/97.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τα επιχειρησιακά προγράμματα προς υλοποίηση το 2001, τα κράτη μέλη δύνανται να δεχθούν αιτήσεις από τις οργανώσεις παραγωγών για τροποποιήσεις, όταν οι τελευταίες λαμβάνουν υπόψη:

- το μέγιστο ποσό της χρηματοδοτικής συνδρομής που ορίζεται στο άρθρο 15 παράγραφος 5 του κανονισμού (ΕΚ) αριθ. 2200/96, ή/και

- τα εγκεκριμένα σχέδια αγροτικής ανάπτυξης σύμφωνα με τον κανονισμό (ΕΚ) αριθ. 1257/1999.

Άρθρο 2

Για την έγκριση νέων ή τροποποιημένων επιχειρησιακών προγραμμάτων προς υλοποίηση το 2001 και για την κοινοποίηση του μέγιστου εκτιμώμενου ποσού της κοινοτικής συνεισφοράς στο επιχειρησιακό ταμείο, επιτρέπεται στα κράτη μέλη να αναβάλουν την προθεσμία της 15ης Δεκεμβρίου 2000, η οποία εφαρμόζεται σύμφωνα με το άρθρο 5 παράγραφοι 1 και 4, το άρθρο 6 παράγραφος 2 και το άρθρο 7 παράγραφος 2 του κανονισμού (ΕΚ) αριθ. 411/97.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Δεκεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 160 της 26.6.1999, σ. 80.

(3) ΕΕ L 62 της 4.3.1997, σ. 9.

(4) ΕΕ L 238 της 9.9.1999, σ. 11.

(5) Βλέπε σελίδα 9 της παρούσας Επίσημης Εφημερίδας.